b'\n_START_ARTICLE_\nAnton \xc5\xbdakelj\n_START_SECTION_\n\xc5\xbdivljenjepis\n_START_PARAGRAPH_\n\xc5\xbdakelj je sprva od leta 1830 do 1833 obiskoval gimnazijo v Karlovcu in jo nato kon\xc4\x8dal v Ljubljani. Bil je razgledan in jezikoslovno izobra\xc5\xbeen (v Ljubljani u\xc4\x8denec Frana Serafina Metelka). \xc5\xbde v gimnazijskih letih v Karlovcu se je navdu\xc5\xa1il nad ilirskim gibanjem (dopisoval se je s Stankom Vrazom in se kasneje z njim tudi osebno spoznal). Po kon\xc4\x8dani gimnaziji je v Ljubljani \xc5\xa1tudiral teologijo in bil leta 1842 posve\xc4\x8den. Kot kaplan je slu\xc5\xbeboval po razli\xc4\x8dnih krajih, zlasti na dolenjskem in notranjskem (Ribnica, Fara, Mirna Pe\xc4\x8d, Poljane nad \xc5\xa0kofjo Loko). Njegovo zadnje slu\xc5\xbebeno mesto je bil Sv. Duh v Malem Trnu, kjer je umrl 26. aprila 1868.\n_START_SECTION_\nLiterarno delo\n_START_PARAGRAPH_\nZlagal je izvirne lirske in pripovedne pesmi, ter se pri tem zgledoval pri Francetu Pre\xc5\xa1ernu in ljudskih pesmih. Svoje pesmi je najve\xc4\x8dkrat objavljal v Novicah. \xc5\xbdakelj je pri nas najbr\xc5\xbe prvi zapisal obliko ritorn\xc3\xa9la (ital. ritornello - kitica v italijanski narodni pesmi, sestavljena iz treh verzov pri \xc4\x8demer se prvi in tretji rimata) in kancone (ital. canzona - dalj\xc5\xa1a oblika lirska pesem, spev, ki so jo uporabljali predvsem starej\xc5\xa1i ital. pesniki npr. Francesco Petrarca), ohranile pa so se tudi njegove posamezne pesmi dveh sonetnih vencev. Od domnevnih sedem rokopisnih zvezkov je ohranjen samo eden Nar\xc3\xb3dne kr\xc3\xa1jnske pesmi._NEWLINE_Zapisoval je ljudske pesmi ter tako pozabi otel nekaj na\xc5\xa1ih najlep\xc5\xa1ih ljudskih balad in romanc. Zapisane ljudske, od katerih je nekatere tudi popravljal, dopolnjeval in spreminjal je objavil v zadnjem zvezku Krajnske \xc4\x8dbelice. Njegovi zapisi nekaterih pesmi (Mlada Breda, Mlada Zora, Mlada Mojca, Zvesta deklica, Nuna Ur\xc5\xa1ica) so bili ve\xc4\x8dkrat ponatisnjeni v razli\xc4\x8dnih antologijah in berilih, kljub vsemu pa so postali napa\xc4\x8den zgled zapisovanja ljudskih pesmi.'